# 台山話

| 台山話  |
| --- |
| 用嘅國家、地區 |  中國廣東省四邑地區及海外華人地區 |
| 講嘅人口 | — |
| 系屬 | 漢藏語系
* 漢語族
	+ 粵語
		- 四邑話
			* **台山話**
 |
| 文字 | 漢字 |
| 官方地位 |
| 官方語言 | 無 |
| 管理機構 | 無 |
| 語言代碼 |
| ISO 639-1 | 無 |
| ISO 639-3 | — |
| ISO 639-6 (經已唔用) | `tisa` |
| * 睇
* 傾
* 改
 |

**台山話**（toi4 saan1 wa5\*2）（台山話讀 /hᵘɔi²² san³³ va³²⁻³²⁵/）屬粵語四邑方言片，係四邑話嘅代表語言。好多情況下台山話就係四邑話嘅代名詞。

## 分布範圍

台山話（四邑話）主要分布喺中國大陸廣東省江門市（原稱四邑，後因鶴山加入改稱五邑）嘅新會、台山、開平、恩平四縣（市），以及江門市區、鶴山嘅部分地區，大陸以外嘅華人社區（尤其是北美）。江門市區講帶有好多五邑話發音特點在內嘅白話。

### 江門五邑介紹

江門五邑（台山、新會、開平、恩平及鶴山）流通嘅一般都係四邑粵語同廣州粵語（廣州話）。五邑（舊名四邑）粵語以台山話（台城話）為代表。台山係一個著名僑鄉，海外台山華僑130萬，台山本地區人口110萬。出名嘅藝人，好似Beyond樂隊嘅黃家駒、黃家強兄弟，陳百強、麥嘉等等都係台山人。

## 語言特點

台山話（四邑話）係粵語各種方言中相當之具有特色嘅一種，同廣州話差異明顯。差異嘅表現喺語音上，亦表現喺辭彙上。

### 語音

同標準粵語一樣，台山話保留咗好多古漢語語音嘅特點。喺某啲方面比標準粵語保留嘅成分更多。例如，佢完整保存咗四種入聲，「北白伯百」四個字音調都唔同（粵語中百、伯同音）。

台山話共有9個音調，參考粵語音調分別記為陰平/陰去（衣/意）、陰上（倚）、陽平（移）、陽上（以）、陽去（易）、中入（百）、陰入（北）、低陽入（伯）、高陽入（白）。採用五度標音法時，呢啲音調嘅調值分別係33、55、11、21、32、33、55、21、32。同粵語相比，調值有所改變，合併咗陰平同陰去，而原來合併為中入音嘅低陽入就保持獨立。

**聲調表**| 聲調 | 陰平 （中平） | 陰上 （高平） | 陰去 （中平） | 陽平 （低平） | 陽上 （低降） | 陽去 （中降） | 陰入 （高促） | 中入 （中促） | 低陽入 （低降促） | 高陽入 （中降促） |
| 調值 | 33 | 55 | 33 | 11 | 21 | 32 | 55 | 33 | 21 | 32 |
| 粵語調值 | 55/53 | 35 | 33 | 21/11 | 13 | 22 | 5 | 3 | 3 | 2 |
| 編號 | 1 | 2 | 1 | 3 | 4 | 5 | 6 | 7 | 8 | 9 |
| 代號 | • | - | • | \* | > | ' | • | - | > | ' |
| 漢字舉例 | 衣 | 椅 | 意 | 移 | 以 | 易 | 北 | 百 | 伯 | 白 |
| 拼音（標示調類） | yi1 | yi2 | yi1 | yi3 | yi4 | yi5 | bak6 | bak7 | bak8 | bak9 |
| 國際音標（標示調值） | ji33 | ji55 | ji33 | ji11 | ji21 | ji32 | pak55 | pak33 | pak21 | pak32 |

此外，台山話重有變調現象，主要包括三種情況：

* 升變調，將一字嘅調值喺最尾升到最高。除咗陰上同陰入之外，其他音調都可以升變調。除入聲外重有4種可升變調嘅音調，令到實際發音嘅調式增加4種：

* 33->35 例如：學生33証->學生35
* 11->15 例如：金錢11->工錢15
* 21->215 例如：該21（呢/哩）->該215（呢度/哩度）
* 32->325 例如：話32說->講325

而入聲變調時，會喺最尾一字後尾加上一個e55音節。甚至有時非入聲字變調亦可拉長出一個e55出來，意思不變。例如該21欸55=該215。
呢種變調應用廣泛，常用於名詞詞尾（包括單音詞）。學者鄧鈞認為相當於現代標準漢語嘅兒化現象。

因爲欸e55呢個字有時跟喺動詞後面做助詞，形式上同升變調相似，亦有類似簡化為音調改變嘅現象，因此需要辨析。例如：跟欸我=跟著我，講得快都會變成跟35我。呢種情況因為欸字有語法含義所以同名詞嘅變調唔多相同。至於兩種形式相似嘅變調係咪有聯繫就未有結論。

* 高平變調，將一字嘅聲調根據原讀音係咪入聲分別變爲陰上或陰入，調值55。用於某啲辭彙，往往因為台山話嘅33調值部分對應於粵語嘅55調值，因此喺部分辭彙中沿襲音調。例如「上高」（上面）後一字音調同粵語。此外，呢種變調喺標準粵語中亦廣泛存在。
* 低降變調，將一字嘅聲調根據原讀音係咪入聲分別變為陽上或低陽入，調值21。特點如下：

* 可用於對現有嘅字進行轉義，例如竇字用於“窩”、“洞穴”等意思或作量詞時使用低降變調，用於其他含義用正常調值32。
* 有時被變調嘅字意義完全唔變，但喺不同嘅配搭有不同嘅讀法。例如「章魚11」嘅魚字唔變調，「墨魚21」嘅魚字變調。
* 被變調嘅字可以出現喺詞語開頭。例如：木32工→木21頭
* 低降變調後重可以再升變調，例如「買魚215」。

此外，重存在一啲零散嘅變調現象。台山話嘅變調研究目前重未充分，處於歸納階段，關於幾時用邊種變調，重未有好明確嘅總結。

台山話將古音以t為聲母嘅字（如*打*）變成零聲母，因此會有大量零聲母嘅字。當呢啲字跟住一個鼻音音節時，就會連讀成一個音節。另外重有一啲類似嘅音變。

此外，某啲字詞往往有文白兩種讀音，而部分字詞嘅發音沿襲或仿照粵語發音而唔係跟循本地發音。

### 文法

台山話喺文法方面一個突出嘅特點，就係人稱代詞單複數嘅表達。同標準粵語以及現代標準漢語唔同，佢唔用詞尾（粵語「哋」，標準漢語「們」）區分，而喺通過變調、變音等內部屈折來表示。另外，指示代詞中表示「呢」同埋「呢度」嘅「該」，表示「嗰」同埋「嗰度」嘅「恁」亦通過屈折來區分。

* 人稱代詞：我ŋɔi33（單）→我ŋɔi21（複）；你ni33（單）→你niεk21（複）；佢k'ui33（單）→佢k'iεk21（複）；另有一個「非特指第三人稱」代詞，相當於「人哋」或者「第個」：惗niεk55，可以單獨用，亦可以組成「人惗」，意思一樣，無單複數。注意佢個發音除音調外同複數嘅「你」相同但意思完全唔同。
* 指示代詞：該k'ɔi21=呢 → 該k'ɔi215=呢度；恁nen21=嗰 → 恁nen215=嗰度
* 疑問代詞：乃nai21=邊 → 乃nai215=邊度

疊用形容詞方面，台山話可以將兩個字重疊，其中一個升變調，以表示程度。一般第一個字變調，表示程度加強；第二個字變調，表示程度減弱。例如「紅紅」可以表示「非常紅」（紅15紅11）或者「有啲紅」（紅11紅15），取決於邊一個字有變調。

兜字係台山話特有量詞，粵語同標準漢語都叫「棵」。粵語量詞「啲」被細分成兩個，倷（nai55）同埋伱（nit55）程度唔同，前者要比後者表示更多嘅數量，至於「啲多」就變成「伱子」（nit55du35）

句法方面，大部分同粵語相同，但下面呢個係台山話特有嘅句型：

* 我都聽唔見句。（我一句都聽唔到）

### 辭彙

以下詞彙為台山話部分特有詞彙同埋俗語：

* 打暴：第一次
* 法嚹：窿嚹，法字讀陽上（21）。
* 險過老鼠噬貓鼻：俗語，形容極度危險。
* 斧頭唔大柄大：俗語，形容某件事情次要部分嘅開銷比主要部分重高。
* 三個狗仔數過夜：俗語，比喻做嘢慢。
* 跟著好人做好人，跟著生婆學拜神：生21婆，即神婆，幫人做法事或者算命看相等等嘅女人。
* 喃譕佬撞到狗—冇細符：歇後語，喃譕佬，指專門幫人做法事嘅道士或和尚；冇細符=冇辦法，同粵語冇晒符，但喺度細字語帶雙關。
* 未見過大蛇屙屎，生雞漏蛋—少見多怪：歇後語，生雞指冇閹到嘅公雞。（粵語亦有大蛇屙尿一說，但呢個較為完整）

## 代表語言及方言

台山話（四邑話）係以台山台城鎮為中心嘅，越偏離呢個中心嘅發音就越接近於粵語粵海片（廣州話）。因此，鶴山同埋江門市區嘅口音更接近廣州話。台山話嘅代表語言係台城話，發音同白話嘅區別比其他台山話更加大。

### 花絮：日月潭

台山話中日同月兩個字好容易造成混淆，但呢兩個字並唔同音，甚至差別唔算好細。但係由於各地方言嘅差異，**開平赤坎片**方言中嘅「月」字啱啱同**台山水步片**方言中「日」字同音。咁啱喺開平市操這兩種口音嘅人都好多。於是「三個月」嘅個字常因連讀省略，同「三日」混淆。遇到呢個情況，請務必要對方講清楚，中間係咪有個「個」字，因爲「三個日」係唔啱語法嘅。呢度對初學者來講係一個可能會遇到嘅「潭」（氹），故名為「日月潭」。

## 註